KIRJALLINEN KYSYMYS E-3522/01 esittäjä(t): Miquel Mayol i Raynal (Verts/ALE) neuvostolle. Kreikka.



Virallinen lehti nro 147 E , 20/06/2002 s. 0196 - 0197



KIRJALLINEN KYSYMYS E-3522/01 esittäjä(t): Miquel Mayol i Raynal (Verts/ALE) neuvostolle (8. tammikuuta 2002) Aihe: Kreikka Kreikassa, lähinnä sen pohjoisosassa, asuu nykyään useita vähemmistöjä. Jotkut niistä ovat kansallisia vähemmistöjä (turkkilaiset, makedonialaiset), toiset kulttuurisia ja kielellisiä vähemmistöjä (valakit, albaanit ja romanit). Kreikka kieltäytyy tunnustamasta näiden vähemmistöjen olemassaoloa ja kieltää niihin kuuluvilta perusoikeudetkin. Niiden kielten julkinen käyttäminen on tiukasti kielletty, kaikki näillä kielillä tehdyt historialliset kirjoitukset poistetaan tai tuhotaan, ja samoin näiden vähemmistöjen olemassaolosta muistuttavat muistomerkit tuhotaan. Mitä tulee nimenomaan Kreikan kansalaisiin, jotka ovat etniseltä alkuperältään makedonialaisia ja asuvat Kreikan ulkopuolella, Kreikka yrittää parhaansa mukaan estää heidän paluunsa kotimaahan vedoten väitettyyn epäisänmaalliseen toimintaan ja julistaen heidän menettäneen kansalaisuutensa. Onko neuvosto tietoinen näistä tosiasioista? Nykyään vähemmistöjen oikeudet kuuluvat Euroopan unionin perusperiaatteisiin. Kuinka neuvosto aikoo saada Kreikan kunnioittamaan näitä oikeuksia? Vastaus (18. maaliskuuta 2002) 1. Neuvosto palauttaa kysyjän mieleen, että perustamissopimuksen mukaisesti yhteisön tulee myötävaikuttaa siihen, että jäsenvaltioiden kulttuurit kehittyvät kukoistaviksi pitäen arvossa niiden kansallista ja alueellista monimuotoisuutta. Tarvittaessa yhteisö tukee ja täydentää toiminnallaan jäsenvaltioiden toimintaa perustamissopimuksen 151 artiklan 2 kohdassa tarkoitetuilla aloilla. Neuvosto antoi kokouksessaan 5. marraskuuta 2001 päätöslauselman kulttuurin asemasta Euroopan unionin kehittämisessä ja kävi asiasta julkisen keskustelun, jota yleisö saattoi seurata suorassa lähetyksessä. 2. Päätöslauselmassaan neuvosto kehotti jäsenvaltioita ja komissiota kulttuurin monimuotoisuutta kunnioittaen, toissijaisuusperiaatetta noudattaen ja pyrkien asettamaan kulttuurin keskeiseen asemaan Euroopan yhdentymisessä, - kehittämään kulttuuriyhteistyötä, taiteellista luomistyötä Euroopassa ja kulttuurivaihtoa, - toimimaan yhteistyössä, jotta komissio voisi ajantasaistaa perustamissopimuksen 151 artiklan 4 kohdan soveltamista koskevan arvioinnin ja antaa asiasta kertomuksen neuvostolle. Neuvosto piti tärkeänä ryhtyä erityisesti edellä mainitun arvioinnin pohjalta parantamaan perustamissopimuksen 151 artiklan 2 ja 4 kohdan soveltamista ja kehotti seuraavia puheenjohtajavaltioita laatimaan tätä varten työskentelysuunnitelman ja aikataulun. 3. Kulttuurien monimuotoisuuteen perustuvaa Euroopan unionin kehittämistä koskevan julkisen keskustelun päätteeksi puheenjohtaja totesi, että kulttuurin alalla eurooppalaisen yhteistyön pyrkimysten ja näiden toteuttamiseen annettujen keinojen välillä vallitsee epäsuhtaisuus. Nykyisiä välineitä oli tarkistettava ja uusia, tehokkaampia harkittava, jotta ne saatettaisiin ottaa huomioon perustamissopimuksia seuraavan kerran tarkistettaessa, sillä kulttuuri-identiteettiä ja sen arvoja koskevan keskustelun luonne oli nyt muuttunut konkreettiseksi.